Rasmus Lahnaviik

Rasmus Lahnaviik (s. 17. elokuuta 2001 Vantaa) on suomalainen jääkiekkoilija, joka pelaa monikansallisen Alps Hockey Leaguen itävaltalaisjoukkue RB Hockey Juniorsissa. Hän on pelipaikaltaan vasen laitahyökkääjä. Lahnaviik laukoo oikealta.

Ura

Seuraura 
Lahnaviik on Kiekko-Vantaan kasvatti. Hän siirtyi juniorina sittemmin Jokereihin. Kaudella 2017–2018 Lahnaviik voitti tehoilla 14+25=39 seuran B-nuorten sisäisen piste- ja syöttöpörssin. Hänet valittiin kauden päätteeksi B-nuorten SM-sarjan toiseen tähdistökentälliseen. Kauden 2018–2019 Lahnaviik pelasi suurimmaksi osaksi Jokereiden A-nuorissa, joita hän edusti myös Junior Club World Cupissa. Lahnaviik vahvisti myös seuran B-nuoria, jossa hän voitti kauden päätteeksi Suomenmestaruuden. 

Huhtikuussa 2019 Lahnaviik teki Jokereiden kanssa kaksivuotisen ja kaksisuuntaisen KHL-sopimuksen. Hän pelasi kauden 2019–2020 kuitenkin lähes kokonaan seuran A-nuorissa, joiden toiseksi paras maalintekijä Lahnaviik oli 19 osumallaan. Hän voitti myös joukkueen sisäisen tehotilaston lukemalla +24. Lahnaviik pelasi kauden aikana myös yhden ottelun Jokereiden farmijoukkueessa, kasvattajaseuransa Kiekko-Vantaan Mestis-joukkueessa joulukuussa 2019.

Huhtikuussa 2020 Jokerit nimesi Lahnaviikin Kiekko-Vantaan Mestis-joukkueen vahvuuteen kaudeksi 2020–2021. Hän pelasi siellä suurimman osan kaudestaan ja teki varsinaisen tulokaskautensa aikana 21 runkosarjaottelussa tehot 1+2=3 ja viidessä playoff-ottelussa tehot 1+3=4. Lahnaviik pelasi alkukaudella myös Jokereiden A-nuorissa. Hänet nostettiin seuran KHL-joukkueen vahvuuteen 10. marraskuuta 2020 pelattuun otteluun SKA Pietaria vastaan, kun Jokereiden vakiokokoonpanosta oli suurin osa sivussa koronaviruskaranteenin vuoksi. Lahnaviik merkittiin joukkueen nelossentteriksi laidoilleen kaksi muuta debytanttia, Mathias Hänninen ja Eetu Mäki. Hän sai ottelussa jääaikaa kahdeksan minuuttia ja Lahnaviik keräsi teholukeman –3. Hän pelasi kauden aikana KHL:ssä neljä runkosarjaottelua ilman tehopisteitä.

Elokuussa 2021 Lahnaviik teki vuoden mittaisen sopimuksen Kiekko-Vantaan kanssa. Kuitenkin jo ennen kauden 2021–2022 alkua, syyskuussa 2021 hän siirtyi vuoden mittaisella sopimuksella monikansallisen Alps Hockey Leaguen itävaltalaisjoukkue RB Hockey Juniorsiin. Joukkuetta valmentaa suomalainen Teemu Levijoki.

Maajoukkueura 
Lahnaviik pelasi alle 18-vuotiaiden Hlinka Gretzky Cupissa vuonna 2018. Yhteensä hän on pelannut seitsemän nuorten ja 19 poikien maaottelua.

Pelityyli 
Jokereiden GM ja pääomistaja Jari Kurrin mukaan Lahnaviik on kova työntekijä, jolla on potentiaalia myös tuloksentekoon. Kiekko-Vantaan päävalmentaja Mika Niskasen mukaan hän pelaa hyvin kahteen suuntaan.

Tilastot

Lähteet

Viitteet 

Suomalaiset jääkiekkoilijat
Vuonna 2001 syntyneet
Elävät henkilöt